b'\n_START_ARTICLE_\nLuca Badoer\n_START_SECTION_\nUra\n_START_PARAGRAPH_\nLuca Badoer  voitti Italian mestaruuden kartingissa ja menestyi sen j\xc3\xa4lkeen Italian Formula 3 -sarjassa. H\xc3\xa4n nousi edelleen Formula 3000 -sarjaan ja voitti sen vuonna 1992. Lupaavan nuorukaisen tie vei Formula 1 -sarjaan. Kauden 1993 h\xc3\xa4n ajoi kilpailukyvytt\xc3\xb6m\xc3\xa4ss\xc3\xa4 Scuderia Italia-tallissa, mutta yhden v\xc3\xa4livuoden j\xc3\xa4lkeen h\xc3\xa4net palkattiin Minardille, jonka autolla h\xc3\xa4n ylsi kolmessa kisassa kahdeksanneksi. Badoerin uran paras sijoitus on seitsem\xc3\xa4s (San Marinon GP 1993). Tuohon aikaan kuitenkin vain kuusi parasta kuljettajaa sai pisteit\xc3\xa4 MM-osakilpailusta._NEWLINE_ _NEWLINE_Minardilta Badoerin tie vei Fortille, jota on pidetty yhten\xc3\xa4 Formula 1 -historian huonoimmista talleista. Kaudella 1999 Badoer palasi viel\xc3\xa4 Minardin rattiin, mutta ei onnistunut viel\xc3\xa4k\xc3\xa4\xc3\xa4n hankkimaan pisteit\xc3\xa4, vaikka nelj\xc3\xa4s sija oli jo l\xc3\xa4hell\xc3\xa4 vuonna 1999 Euroopan Grand Prix\xe2\x80\x99ssa ennen kuin auto hyytyi radanvarteen. Badoerin kyvyt oli kuitenkin huomattu, ja h\xc3\xa4net valittiin Ferrarin testikuljettajaksi 1997._NEWLINE_Badoer on l\xc3\xa4htenyt kaikkiaan 50 Formula 1 -kilpailuun, joista 26 on p\xc3\xa4\xc3\xa4ttynyt keskeytykseen. Badoer pit\xc3\xa4\xc3\xa4 hallussaan kyseenalaista enn\xc3\xa4tyst\xc3\xa4: h\xc3\xa4nell\xc3\xa4 on tilill\xc3\xa4\xc3\xa4n eniten GP-kilpailuja ilman ainuttakaan pistett\xc3\xa4. Badoer sai Ferrarin kolmoskuljettajana mahdollisuutensa hein\xc3\xa4kuussa 1999, kun Michael Schumacher loukkaantui Britannian GP:ss\xc3\xa4. Badoeria harkittiin vakavasti Schumacherin tuuraajaksi, mutta h\xc3\xa4nen karvaaksi pettymyksekseen talli p\xc3\xa4\xc3\xa4tyi lopulta suomalaiseen Mika Saloon._NEWLINE_Elokuussa 2009 Ferrari-talli vahvisti Badoerin paluun F1-kilpakuljettajaksi tuuraamaan Unkarin GP:ss\xc3\xa4 loukkaantunutta Felipe Massaa. Alun perin Massan tuuraajaksi pestattu seitsenkertainen maailmanmestari Michael Schumacher joutui per\xc3\xa4\xc3\xa4ntym\xc3\xa4\xc3\xa4n moottoripy\xc3\xb6r\xc3\xa4kilpailussa aiemmin saamansa niskavamman takia. Ensimm\xc3\xa4isess\xc3\xa4 aika-ajossaan Valenciassa Badoer j\xc3\xa4i koko joukon viimeiseksi ja kisassakin h\xc3\xa4n oli vain 17:s, kun tallitoveri R\xc3\xa4ikk\xc3\xb6nen otti kuudennen l\xc3\xa4ht\xc3\xb6paikan ja palkintopallisijan. Belgiassa h\xc3\xa4n l\xc3\xa4hti j\xc3\xa4lleen viimeisest\xc3\xa4 ruudusta liikkeelle ja sijoittui nelj\xc3\xa4nneksitoista samalla, kun h\xc3\xa4nen tallikaverinsa R\xc3\xa4ikk\xc3\xb6nen voitti. T\xc3\xa4m\xc3\xa4n j\xc3\xa4lkeen spekulaatiot Badoerin korvaamisesta kuljettajana kasvoivat entisest\xc3\xa4\xc3\xa4n, kunnes Ferrari ilmoitti seuraavalla viikolla Giancarlo Fisichellan korvaavan h\xc3\xa4net kauden lopuissa kilpailuissa. Marraskuussa 2010 Ferrarin puheenjohtaja Luca di Montezemolo ilmoitti pit\xc3\xa4m\xc3\xa4ss\xc3\xa4\xc3\xa4n puheessa Badoerin irtisanotuksi testikuljettajan teht\xc3\xa4v\xc3\xa4st\xc3\xa4\xc3\xa4n.'